Anna Sophie av Danmark

Anna Sophie av Danmark (1647–1717) var kurfyrstinne av Sachsen.
Liv og virke
Hun var kong Frederik IIIs og Sophie Amalie av Braunschweig-Lüneburgs eldste datter, og derfor også søster til den svenske dronning Ulrika Eleonora av Danmark og til prins Jørgen, hertug av Cumberland og kong Christian V. 

Anna Sophie fikk en fin utdannelse. Ved siden av dansk, hadde hun kjennskap til tysk, latin, fransk, spansk og italiensk. Hun er fysisk beskrevet med tykke, mørke øyenbryn og en lang kurvet nese, ikke ulik faren. 

Den 9. oktober 1666 giftet hun seg med Johan Georg III av Sachsen. Sammen fikk de to barn:

 Johan Georg IV av Sachsen, født 18. oktober 1668 i Dresden, død av kopper 28. mai 1694 i Dresden. Etterfulgte faren som kurfyrste.
 August 2. av Sachsen, født 22. mai 1670 i Dresden, død 1. februar 1733 i Warszawa. Etterfulgte sin bror som kurfyrste og senere som August den sterke, konge av Polen. 

Mannen hennes døde i 1692 i Tübingen av en epidemisk sykdom, sannsynligvis kolera eller pesten, og ble gravlagt i katedralen i Freiberg. Det påfølgende året forsøkte Anna Sophie å avslutte kjærlighetsforholdet mellom hennes eldste sønn, daværende kurfyrst Johan Georg IV, og hans elskerinne, Magdalene Sibylle «Billa» av Neidschutz, som han hadde bodd åpent med siden farens død. Hennes avdøde ektemann hadde forsøkt å bryte opp paret, kanskje motivert av frykt for at det eksisterte et nært blodsforhold mellom de elskende – for Billa kan ha vært hans egen datter ved Ursula Margarethe av Haugwitz, og derfor Johann Georg IVs halvsøster. Johann Georg IV var enten uvitende om muligheten for at han og Billa begikk incest, eller så bort fra påstanden som et ondsinnet rykte.

Anna Sophie tvang sønnen til å gifte seg med Eleonore Erdmuthe av Sachsen-Eisenach, en tysk adelskvinne, men ekteskapet viste seg å være en katastrofal fiasko. Johan Georg IV forlot ikke bare sin brud  - han etterlot henne på Hofe (kurfyrstens offisielle residens) for selv å være sammen med sin elskerinne i et annet palass, men prøvde til slutt å myrde henne slik at han kunne gifte seg med Billa.

Anna Sophies svigerdatter klarte ikke å føde en arving, og led to spontanaborter, i august 1692 og februar 1693. I juni 1693 fødte sønnens elskerinne en datter, Wilhelmina Maria Frederica. Mindre enn et år senere fikk Billa kopper og døde 4. april 1694, i kurfyrstens armer. Johann Georg døde selv 23 dager senere av samme sykdom, og ble gravlagt i Freiberg-katedralen. Etter å ha dødd uten legitim arving, ble han etterfulgt av broren, som overtok formynderskapet til den foreldreløse Frederica. Hun fikk vokse opp ved det kongelige hoff og ble anerkjent som Frederik Augusts niese.

Etter at sønnen hennes ble valgt til konge av Polen og konverterte til katolisismen i 1697, nøt hun, så vel som svigerdatteren dronning Christiane Eberhardine, enorm popularitet i Sachsen som et symbol på protestantisk tro og beskyttelse mot det katolske Polen, som protestantene fryktet ville fremtvinge en motreformasjon.[10]

Anna Sophie oppdro barnebarnet Friedrich August, født 17. oktober 1696, det eneste barnet til hennes andre sønn og hans fremmedgjorte, selvforviste kone, Christiane Eberhardine fra Brandenburg-Bayreuth. Gutten skulle en dag etterfølge sin far som Augustus III av Polen. Anna Sophie og svigerdatteren hadde det bra, begge kvinner var spesielt enige i religionsspørsmål, og Eberhardine besøkte sønnen hennes ofte.

Sine siste år tilbrakte hun i enkestand sammen med sin søster Vilhelmine Ernestine, på slottet i Lichtenburg. Hun ligger begravet i katedralen i Freiberg.

Referanser

 Eksterne lenker 
 Dansk biografisk lexikon

Kategori:Huset Oldenburg
Kategori:Huset Wettin
Kategori:Danske prinsesser
Kategori:Danmark-Norge
Kategori:Personer fra Flensburg